钦定古今图书集成/明伦汇编/氏族典/第235卷 > 张温〈弟祗 白〉
## 钦定古今图书集成/明伦汇编/氏族典/第235卷 > 张温〈弟祗 白〉

按《吴志张温传》：“温字惠恕，吴郡吴人也。父允，以轻财
重士，名显州郡，为孙权东曹掾卒。温少修节操，容貌
奇伟。权闻之，以问公卿曰：‘温当今与谁为比’？大司农
刘基曰：‘可与全综为辈’。太常顾雍曰：‘基未详其为人
也，温当今无辈’。权曰：‘如是，张允不死也’。征到延见，文
辞占对，观者倾竦，权改容加礼，罢出。张昭执其手曰：
‘老夫托意君，宜明之’。”拜议郎、选曹尚书，徙太子太傅，
甚见信重，时年三十二。以辅义中郎将使蜀，蜀甚贵
其才。还，顷之，使入豫章，部伍出兵，事业未究。权既阴
衔温，称美蜀政，又嫌其声名大盛，众庶炫惑，恐终不
为己用，思有以中伤之。会。暨艳事起，遂因此发举，斥
还本郡。后六年，温病卒。二弟祗、白，亦有才名，与温俱
废。